USA:ssa voi saada tuomion murhasta, vaikka ei ole tappanut ketään
09.04.2018 klo 10:50
Poliisi ampui murtomiehen, rikostoveri sai 65 vuotta vankeutta murhasta.
Lain mukaan Yhdysvalloissa voi saada tuomion rikoksesta, jota ei ole itse tehnyt. ELMORE COUNTY SHERIFF
Lakeith Smith oli 15-vuotias, kun hän osallistui neljän vanhemman kaverinsa kanssa murtovarkauksien sarjaan. Naapuri soitti poliisit, kun Smith ja kumppanit olivat tulossa ulos yhden talon etuovesta Alabamassa.
Murtovarkaat perääntyivät ja yrittivät pakoon takaovesta. Seurasi ammuskelu. Kun se oli ohi, yksi murtovarkaista, 16-vuotias A'Donte Washington oli kuollut. Luoti oli osunut häntä kaulaan.
Tappavan laukauksen ampui poliisi, siitä ei ole koskaan ollut kiistaa. Tapahtuma tallentui myös poliisin vartalokameralle.
Poliisi ei saanut syytettä, oikeuden mukaan ampuminen oli tilanteessa oikeutettua. Sen sijaan murtovaras Smith tuomittiin kaverinsa murhasta 65 vuodeksi vankilaan.
Lakeith Smith ei suostunut myöntämään syyllisyyttään ja meni oikeuteen. Tuloksena oli 65 vuoden tuomio.
Auton lainaus toi tuomion murhasta
Alabaman lain mukaan rikostoveri voi olla syyllinen murhaan, vaikka hän ei tässä tapauksessa painanut liipaisinta.
- Tämä on surullinen päätös. Kuolema johtui poliisin ampumasta laukauksesta, kertoo Smithin puolustusasianajaja WFSA-uutiskanavalle.
Samanlainen laki on voimassa melkein kaikissa Yhdysvaltojen osavaltioissa. Murhan määritelmä on laissa laajennettu niin, että rikostoverit voivat saada tuomion, vaikka eivät olisi osallistuneet surmaan.
Lain mukaan esimerkiksi ryöstäjien autokuski voi saada tuomion murhasta, jos muut rikolliset tekevät murhan ryöstön yhteydessä.
Kenties kuuluisin tapaus on sellainen, jossa mies sai tuomion murhasta, koska oli lainannut autonsa kahdelle kaverilleen. Nämä kaverit murhasivat myöhemmin 18-vuotiaan naisen. Murhapaikalle mentiin laina-autolla.
Rikoskumppanit myönsivät syyllisyytensä
Smithin tapaus on siinä mielessä poikkeuksellinen, että hän päätti viedä asian oikeuteen asti. Hänelle tarjottiin sopimusta, jonka mukaan hän olisi saanut 25 vuoden tuomion, jos olisi tunnustanut syyllisyytensä murhaan. Nyt hän sai siis 65 vuoden vankilatuomion.
- Näitä erittäin pitkiä tuomioita käytetään painostuskeinona, jotta ihmiset myöntäisivät syyllisyytensä ja tapausta ei vietäisi oikeuteen, kertoo Washingtonin yliopiston valtiotieteen luennoitsija Scott Lemieux BBC:lle.
Smith siis otti riskin, koska arveli, että ei voi saada tuomiota murhasta jota ei ole tehnyt.
Alkuperäiseen asuntomurtoon osallistuneet kolme muuta hengissä selvinnyttä Smithin rikoskumppania ovat kaikki myöntäneet syyllisyytensä. Heidän tuomioitaan ei ole vielä julkistettu, mutta he tulevat todennäköisesti selviämään noin 25 vuoden vankeudella, jota Smithillekin tarjottiin.